ตั้งศูนย์ไกล่เกลี่ย เคลมประกันพืชผล
คปภ.เล็งตั้งศูนย์เคลมประกันภัยพืชผล ดูแลเรื่องร้องเรียนเกษตรกร แก้ปัญหามองประกันด้านลบ
23 มิ.ย. 2559

คปภ.เล็งตั้งศูนย์เคลมประกันภัยพืชผล ดูแลเรื่องร้องเรียนเกษตรกร แก้ปัญหามองประกันด้านลบ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สำนักงาน คปภ.ได้เสนอให้มีการสร้างระบบไกล่เกลี่ยผ่านผู้ชำนาญโดยเฉพาะ ด้วยการจัดตั้งศูนย์เคลมประกันภัยพืชผลขึ้น เพื่อดูแลเกษตรกรอย่างเป็นธรรมในกรณีที่เกิดความเสียหาย และหากมีเกษตรกรทำประกันภัยกันจำนวนมากก็ย่อมมียอดเคลมประกันมากขึ้นด้วย ปัญหาการร้องเรียนก็จะมากเป็นเงาตามตัว
ทั้งนี้ หากดูแลเกษตรกรให้มีความรู้ความเข้าใจว่าระบบประกันภัยพืชผลคืออะไร มีประโยชน์หรือคุ้มค่าอย่างไร จะทำให้เกษตรกรรู้สึกดีกับระบบประกันภัย ป้องกันปัญหาที่เคยเกิดในอดีต ที่มีตัวแทนนายหน้ามาขายประกัน และพูดจาหว่านล้อมว่าจะดูแลทุกอย่าง แต่พอถึงเวลาเคลมกลับมีปัญหา นายหน้าไม่มาดูแล หรือบริษัทประกันภัยไม่จ่ายเคลมหรือจ่ายเคลมน้อย ก็จะมีการร้องเรียน และเกษตรกรไม่มั่นใจต่อการประกันภัย
นายอานนท์ วังวสุ นายกสมาคมประกันวินาศภัยไทย กล่าวว่า การประกันภัยนาข้าว 30 ล้านไร่ บริษัทประกันภัยต่อคิดเบี้ยประกันที่ 100 บาท/ไร่ เป็นเบี้ยรวม 3,000 ล้านบาท/ปี โดยที่เงื่อนไขความคุ้มครองและวงเงินความคุ้มครองไม่มีการเปลี่ยนแปลง